PRIJEDLOG
Na osnovu člana 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08), a u vezi sa članom 8. stav (2) tačka e) Zakona o finansiranju institucija Bosne i Hercegovine („Službeni glasnik BiH“, br. 61/04, 49/09, 42/12, 87/12, 32/13 i 38/22), te na osnovu zaključaka sa 100. sjednice Vijeća ministara Bosne i Hercegovine, održane 30. septembra 2009. godine, i 113. sjednice Vijeća ministara Bosne i Hercegovine, održane 21. januara 2010. godine, Vijeće ministara Bosne i Hercegovine, na ______ sjednici održanoj __________ godine, donijelo je
ODLUKU
O IZMJENAMA ODLUKE O ODOBRENJU „PROJEKTA IZGRADNJE OBJEKTA AGENCIJE ZA IDENTIFIKACIONE DOKUMENTE, EVIDENCIJU I RAZMJENU PODATAKA I ORGANIZACIONE JEDINICE U BANJA LUCI SA PARTERNIM UREĐENJEM LOKACIJE“ KOJI ĆE SE UVRSTITI U PROGRAM VIŠEGODIŠNJIH KAPITALNIH ULAGANJA ZA PERIOD 2011. - 2014. GODINE

Član 1.
U članu 1. Odluke o odobrenju „Projekta izgradnje objekta Agencije za identifikacione dokumente, evidenciju i razmjenu podataka i organizacione jedinice u Banja Luci sa parternim uređenjem lokacije“ koji će se uvrstiti u program višegodišnjih kapitalnih ulaganja za period 2011. - 2014. godine („Službeni glasnik BiH“, br. 74/11, 36/19 i 7/25) broj „2026“ zamjenjuje se brojem „2029“.

Član 2.
Član 2. mijenja se i glasi:
„Član 2.
(Izvor finansiranja i dinamika realizacije)
(1) Projekt iz člana 1. ove odluke će se finansirati iz Budžeta institucija Bosne i Hercegovine i međunarodnih obaveza Bosne i Hercegovine, a realizovati u periodu od 2011. godine do 2029. godine, kroz sljedeće faze:
a) izgradnja objekta shodno tehničkoj dokumentaciji i planiranoj dinamici za sljedeće radove:
1) građevinsko-zanatski radovi;
2) hidroinstalaterski radovi;
3) elektroinstalacije;
4) termotehničke instalacije.
b) priključci na infrastrukturnu mrežu za 2029. godinu;
c) tehnički prijem i pribavljanje upotrebne dozvole.
(2) Za projekt kroz faze u skladu sa stavom (1) ovog člana se izdvajaju sredstva u ukupnom iznosu 24.783.000 KM prema sljedećem:
a) ukupna realizovana sredstva u iznosu 3.324.444,14 KM;
b) za izvođenje radova u skladu sa stavom (1) tačka a) ovog člana, a shodno tehničkoj dokumentaciji i planiranoj dinamici, izdvajaju se sredstva u ukupnom iznosu od 19.808.555,86 KM u sljedećim periodima:
1) za 2027. godinu iznos od 10.076.370,86 KM, koji se raspoređuje na ekonomski kod 821200 - Nabavka građevina i čine prenesena neutrošena budžetska sredstva iz prethodnih godina;
2) za 2028. godinu iznos od 4.500.000 KM, ekonomski kod 821200 - Nabavka građevina;
3) za 2029. godinu iznos od 5.232.185 KM, ekonomski kod 821200 - Nabavka građevina.
c) za priključke na infrastrukturnu mrežu i elaborat uknjižbe objekta za 2029. godinu izdvajaju se sredstva u ukupnom iznosu od 1.000.000 KM, ekonomski kod 821200 - Nabavka građevina;
d) za tehnički prijem i pribavljanje upotrebne dozvole za 2029. godinu izdvaja se iznos od 650.000 KM, ekonomski kod 821200 - Nabavka građevina.“

Član 3.
Ova odluka stupa na snagu danom donošenja i objavljuje se u „Službenom glasniku BiH“.




	VM broj ______/26
____________ 2026. godine
Sarajevo
	Predsjedavajuća
Vijeća ministara BiH
Borjana Krišto




OBRAZLOŽENJE
Prijedloga odluke o izmjenama Odluke o odobrenju „Projekta izgradnje objekta Agencije za identifikacione dokumente, evidenciju i razmjenu podataka i organizacione jedinice u Banja Luci sa parternim uređenjem lokacije“ koji će se uvrstiti u program višegodišnjih kapitalnih ulaganja za period 2011. - 2014. godine

I. PRAVNI OSNOV
Pravni osnov za donošenje ove odluke sadržan je u članu 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08), a u vezi sa članom 8. stav (2) tačka e) Zakona o finansiranju institucija Bosne i Hercegovine („Službeni glasnik BiH“, br. 61/04, 49/09, 42/12, 87/12, 32/13 i 38/22).

II. RAZLOZI ZA DONOŠENJE
Odlukom o odobrenju „Projekta izgradnje objekta Agencije za identifikacione dokumente, evidenciju i razmjenu podataka i organizacione jedinice u Banja Luci sa parternim uređenjem lokacije“ koji će se uvrstiti u program višegodišnjih kapitalnih ulaganja za period 2011. - 2014. godine („Službeni glasnik BiH“, br. 74/11, 36/19 i 7/25) odobrena je realizacija predmetnog projekta. Posljednjim izmjenama Odluke, objavljenim u „Službenom glasniku BiH“, broj 7/25, rok realizacije projekta utvrđen je do 2026. godine, uz utvrđivanje iznosa sredstava i dinamike njihove realizacije za period 2024. - 2026. godine.
S obzirom na to da projekt nije realizovan u skladu s utvrđenom dinamikom i da njegovu realizaciju nije moguće okončati do kraja 2026. godine, potrebno je produžiti rok realizacije do 2029. godine i odgovarajuće uskladiti dinamiku realizacije sredstava. Predlaže se da se sredstva predviđena za 2024, 2025. i 2026. godinu rasporede na 2027, 2028. i 2029. godinu, bez promjene ukupne vrijednosti projekta, pojedinačnih iznosa i namjene sredstava.

III. OBRAZLOŽENJE PREDLOŽENIH PRAVNIH RJEŠENJA
Članom 1. rok iz člana 1. važeće Odluke produžava se sa 2026. na 2029. godinu.
Članom 2. usklađuju se period realizacije projekta i dinamika realizacije sredstava s produženim rokom. Iznosi i namjena sredstava ostaju nepromijenjeni.
Članom 3. uređuju se stupanje na snagu i objavljivanje Odluke.

IV. NAČIN IZVRŠENJA ODLUKE
Odluka će se izvršavati u okviru nadležnosti subjekata zaduženih za njenu realizaciju važećom Odlukom, u skladu s izmijenjenom dinamikom realizacije projekta.

V. FINANSIJSKA SREDSTVA POTREBNA ZA IZVRŠENJE ODLUKE
[bookmark: _GoBack]Predloženim izmjenama ne povećava se ranije odobrena ukupna vrijednost projekta od 24.783.000 KM niti se mijenjaju pojedinačni iznosi i namjena sredstava. Mijenja se isključivo vremenski raspored njihove realizacije, tako da se sredstva predviđena za 2024. godinu u iznosu od 10.076.370,86 KM raspoređuju na 2027. godinu, sredstva predviđena za 2025. godinu u iznosu od 4.500.000 KM na 2028. godinu, a sredstva predviđena za 2026. godinu u ukupnom iznosu od 6.882.185 KM na 2029. godinu.
Finansiranje i realizacija sredstava provodit će se u skladu s članom 3. važeće Odluke i propisima kojima se uređuje finansiranje institucija Bosne i Hercegovine.

VI. KONSULTACIJE MEĐU INSTITUCIJAMA
Prijedlog odluke dostavit će se nadležnim institucijama radi pribavljanja mišljenja, u skladu s propisanom procedurom.
